Eduskunnan Olutseura järjesti torstaina muodoiltaan hyvin perinteisen paneelikeskustelun aiheesta, mitä alkoholilaille pitäisi tehdä.

Olutseuran olutkeskustelussa juotiin olutravintolassa olutta ja vettä ja oltiin maltillisesti erimielisiä.

Pöydän takana joivat vettä lupa- ja valvontavirasto Valviran ryhmäpäällikkö Kari Kunnas, ehkäisevän päihdetyön EHYT ry:n toiminnanjohtaja Kristiina Hannula ja terveyden- ja hyvinvoinninlaitoksen THL:n johtava asiantuntija Esa Österberg.

Pöydän takana joivat olutta Olutliiton puheenjohtaja Heikki Kähkönen, Pienpanimoliiton puheenjohtaja Mika Tuhkanen ja raavaita, aavistuksen punakoita miehiä siromman lasin valinnut Sinebrychoffin viestintä- ja lakiasiainjohtaja Marja-Liisa Weckström, joka edusti myös isojen panimoiden Panimoliittoa ja toivoi, että häntä kutsutaan ”Lissuksi”.

Puheenjohtaja oli kansanedustaja Touko Aalto (vihr).

”Lissu” Weckström vaati Suomea luopumaan ”kahden kuukauden hintajoustosäännöstä” eli siitä, että kauppojen ulosheitto- ja ravintoloiden sisäänheittotarjousten on oltava voimassa kerrallaan kaksi kuukautta.

Se tarkoittaisi, että jos ravintolassa on vähän juovia asiakkaita, ravintoloitsija voi laskea juoman hintaa tilapäisesti.

Valviran Kunnas näytti varovaista vihreää valoa ravintoloiden, ei kauppojen osalta.

Valviran Kari Kunnas.­

Weckström vaati Suomea luopumaan myös ”repimisoikeudesta” eli kuluttajien oikeudesta repiä kaupoissa monimyyntipakkauksia ja ottaa mukaansa vain tarvitsemansa määrä tölkkejä.

– Ei talouspaperirulliakaan saa repiä, Weckström vertasi.

Ruokakauppoihin Weckström haluaa myös ne oluet, jotka ovat vahvuudeltaan ”kuin Koffin Portteri eli 7,2 %”.

– Vapaampaa, liberaalimpaa ja välittävämpää, Weckström linjasi.

Hän toivoi, että Suomessakin voitaisiin järjestää markkinointihenkisiä kilpailuita ja arpajaisia.

Kunnas näytti varovaista vihreää valoa ravintoloiden pitämille kilpailuille, mutta ei sosiaaliseen mediaan.

Edelleen Weckström ehdotti, että panimot löisivät markkinointirahojaan yhteen ehkäisevän päihdetyön rahoituksen kanssa, jotta suomalaista ”hyvinvointiagendaa” eli alkoholipolitiikkaa voitaisiin ”tuupata” yhdessä oikeaan suuntaan.

Pienpanimoliiton Tuhkanen toivoi toistuvasti pienpanimoille ulosmyyntioikeutta.

THL:n Österberg arveli, että jos lupa myönnetään vain pienpanimoille, EU tulkitsee sen olevan suomalaisen tuotannon suosimista ja lopputulos on jopa Alkon monopolin murtuminen.

– Tämä on hankala, arvaamaton asia, Österberg sanoi.

Tuhkanen lupasi ryhtyä, ei juomalakkoon, mutta nälkälakkoon Arkadianmäelle, ellei lupa heltiä uudessa alkoholilaissa.

Olutliiton Heikki Kähkönen.­

Paneelin riipaisevin hahmo oli tavallisten suomalaisten iloisten ja seurallisten oluenjuojien edunvalvojana esiintynyt Olutliiton puheenjohtaja Heikki Kähkönen, joka onnistui retoriikallaan rajaamaan itsensä Suomen sorretuimman vähemmistön äänitorveksi.

– Emme enää tyydy alamaisen osaan. Täysivaltaisille aikuisille pitää saada oikeus olutnautintoihin.

– Pitää saada oikeus nauttia hyvästä oluesta aina viimeiseen tuoppiin asti, Kähkönen vetosi.

Hän vaati Alkon olutmonopolin purkua, koska ruokakauppojen 4,7 %:n raja on keisarillisen ajan muinaisjäänne.

Keskustelun lopuksi jokainen sai kiteyttää ajatuksensa lyhyesti. Katso yllä olevalta videolta loppuyhteenvedot.